นิตยาไก่ย่าง ร้านส้มตำและอาหารอีสานง่ายๆที่ได้รับการการันตีความอร่อยมากมายจากทั้งเชลล์ชวนชิมและหมึกแดง ดังนั้นมาทานที่ร้านนี้นั้นมั่นใจหายห่วงได้เลยว่าจะได้ลิ้มลองรสชาติอาหารอีสานสไตล์ดั้งเดิมอย่างแน่นอน ร้านนี้มีหลายสาขาทั่วกรุงเทพ หาทานก็ง่าย สะดวกสบายครับ

ร้านนี้เปิดมานานความอร่อยของทางร้านนั้นก็ต่างติดใจทุกคนจนร้านนี้นั้นกลายเป็นร้านอาหารง่ายๆสำหรับครอบครัวไปเลยก็ว่าได้ครับ เพราะทุกครั้งที่มาทานนั้นส่วนใหญ่ก็มักจะเห็นคนมาทานกันเป็นกลุ่มใหญ่ เป็นครอบครัว บรรยากาศนั้นก็ง่ายๆสบายๆ เหมาะสำหรับการเป็นวันดีๆกับอาหารมื้อง่ายๆจริงๆครับ

[วิธีการเดินทาง]
สาขากาญจนาภิเษกนั้นตั้งอยู่ในปั๊มปตทปั๊มใหญ่ที่มีร้านอาหารมากมายอยู่ในนี้ครับ ปั๊มนี้อยู่ฝั่งด้านที่จะมุ่งตรงไปยังวงแหวนที่จะไปยังย่านบางบัวทอง อยู่ก่อนถึงจุดตัดกับถนนบรมราชชนนีพอดีครับ ร้านนี้อยู่ด้านในสุดของปั๊มเลยครับ ร้านใหญ่สุด มุมสุด เข้าไปลึกสุดเจอแน่นอนครับ สามารถขับรถมาจอดได้เลย ในนี้มีที่จอดรถเยอะมากๆครับ 

[บรรยากาศ/การบริการ]
สาขานี้ของทางร้านค่อนข้างใหญ่กว้างขวาง บรรยากาศโดยทั่วไปค่อนข้างวุ่นวายนิดนึงครับ ลูกค้าเยอะในช่วงเย็นๆค่ำๆของทุกวัน วันที่ผมไปก็เช่นกันครับ อาจจะต้องรอคิวบ้างนิดหน่อยในบางวันครับ ด้วยความที่เป้นร้านบ้านๆ ความสะอาดของทางร้านนั้นเลยอาจจะไม่ได้มีมากเท่าไร เห็นพนักงานเก็บกวาดโต๊ะก็กวาดๆลงพื้นไปหมด 

พนักงานบริการได้ตามมาตรฐาน รับออเดอร์รวดเร็ว คอยเดินดูตลอด มีพนักงานเยอะ เรียกใช้งานได้เลยครับ อาหารที่สั่งไปนั้นก็มาเสิร์ฟเรื่อยๆ เมนูใหญ่ๆก็อาจจะใช้เวลาในการทำนานหน่อย ส่วนที่เร็วๆ สั่งไปแปปๆก็มาเสิร์ฟแล้วครับ

[รสชาติอาหาร/ความคุ้มค่า]
ร้านนี้เป็นร้านส้มตำ ไก่ย่างและอาหารอีสานมากมายครับ เมนูเด็ดของทางร้านนั้นก็ตามชื่อร้านเลย ไก่ย่างนั่นเองครับ รสชาติอาหารโดยรวมถือว่าอร่อยถูกปากทานได้เรื่อยๆ ราคาก็ไม่แพงเกินไปครับ

คอหมูย่าง
- คอหมูของทางร้านย่างมาได้อร่อยครับ หอมๆ มีกลิ่นกระเทียมและเครื่องที่หมักมาชัดเจน หมูนั้นก็ติดมันมากน้อยต่างกันไปแล้วแต่แต่ละจาน ถ้าอยากได้มันน้อยหน่อยแนะนำให้บอกพนักงานไว้ตั้งแต่ตอนสั่งครับ ทานกับน้ำจิ้มแจ่วอร่อยที่สุดครับ (4/5)

ส้มตำไทย
- ส้มตำของทางร้านตำออกมาได้รสชาติมาตรฐาน ความแซ่บนั้นอยู่ในระดับพอดีๆครับ มะละกอของทางร้านกรอบๆอร่อย น้ำส้มตำก็ซดได้ เอาข้าวเหนียวมาจิ้มทานฟินใช้ได้ครับ (3/5)

ปลาช่อนริมสวน
- เมนูนี้เป็นเมนูปลาช่อนทั้งตัวนำไปทอดกรอบ ก่อนที่จะเสิร์ฟมาด้วยน้ำยำและสมุนไพรรสแซ่บอลังการ มาทีไรต้องสั่งเป็นเมนูประจำครับ เนื้อปลาช่อนนั้นสดอร่อย (แต่บางวันไปสั่งก็เนื้อเละ ไม่ค่อยสด คงแล้วแต่วัน) ทอดมาได้กรอบนอกนุ่มใน ทานกับน้ำยำราดๆเข้าไปเข้ากันดีและอร่อยมากครับ (4/5)

ต้มข่าไก่
- เมนูนี้เป็นต้มข่าเนื้อไก่ รสชาติของเมนูนี้วันนี้ค่อนข้างโอเคครับ เข้มข้นออกเปรี้ยวๆนำ รสชาติเข้มข้นหอมกลิ่นกะทิ ไก่ก็ให้มาเยอะ อร่อยถูกใจครับ (3/5)

ยำปลาดุกฟู
- เมนูนี้เป็นยำปลาดุกฟูทอดกรอบเสิร์ฟมาเป็นแพ พร้อมด้วยน้ำยำมะม่วงรสแซ่บ ยำปลาดุกฟูของทางร้านมีรสชาติของปลาดุกฟูนิดหน่อย แต่ส่วนใหญ่เป็นแป้งทอดครับ ซึ่งก็ไม่ได้แย่ เพราะได้น้ำยำมะม่วงมาช่วยเพิ่มความอร่อยอยู่แล้วครับ (3/5)

ไอศครีมทอด
- เมนูนี้เป็นไอศครีมรสวานิลลานำไปชุบแป้งทอดก่อนทีจะราดมาด้วยซอสช็อกโกแลต ไอศครีมเย็นถูกใจ ทอดมาได้อร่อย ด้านนอกกรอบ ด้านในเย็นอร่อย ดับร้อนได้ดีครับ (4/5)

ไอศครีมกะทิสด
- เมนูนี้เป็นไอศครีมรสกะทิสด หอมกลิ่นกะทิหวานอร่อยถูกใจเช่นกันครับ (3/5)

โดยรวมแล้วร้านนี้ถือว่าความอร่อยของอาหารนั้นอยู่ในเกณท์ดีครับ ราคาของมันอาจจะไม่ได้อยู่ในระดับเดียวกับส้มตำข้างทาง ก็ไม่ได้แพงมากเกินไปเหมือนกับร้านขึ้นห้าง เอาเป็นว่าถ้าชอบอาหารอีสานอยู่เป็นทุนเดิมอยู่แล้ว มาร้านนี้เรื่องรสชาติหายห่วงครับ